António Egas Moniz
António Egas Moniz var en portugisisk neurokirurg og politiker, der var professor i neurologi i Lissabon 1911-1944 og udenrigsminister 1917-1919. Sammen med Walter Rudolf Hess modtog han Nobelprisen i fysiologi/medicin i 1949.
Moniz introducerede i 1927 arteriografi af hjernen, hvilket blev af stor betydning for diagnostik af hjernesvulster og kredsløbssygdomme i hjernen. I 1936 udførte han for første gang det hvide snit som behandling af en psykose, og det var denne behandling som gav ham Nobelprisen i 1949. Behandlingen er siden 1960'erne kommet i miskredit.